Notum sit omnibus presentibus et futuris quod ego Harduinus, Sancti-Germani Autissiodorensis abbas, Deo et Beate-Marie, Ascelino abbati et fratribus de Regniaco quatuor arpenta vinearum et obolatam que predicti loci fratres in territorio de Irenci tenebant, consilio et assensu fratrum, nostrorum, ita concessi possidenda quod, pro jure decimationis, de fructu earumdem vinearum fratres de Regniaco, per singulos annos, tempore vindemie, tenebuntur reddere ecclesie Sancti-Germani modium boni vini. Hoc autem factum fuit per manum Bartholomei, archidiaconi Autissiodorensis, et Raaudi burgensis, anno ab Incarnatione Domini Mº Cº LXº IXº. Hujus rei testes sunt: Constancius, prior Sancti-Germani et quatuor alii in carta notati.